ET Euroopa Liidu Teataja C 80/29

23. detsembril 2009 esitatud hagi — Ecoceane versus EMSA

(Kohtuasi T-518/09)

2010/C 80/50

Kohtumenetluse keel: prantsuse

Pooled

Hageja: Ecoceane (Pariis, Prantsusmaa) (esindaja: advokaat S. Spalter)

Kostja: Euroopa Meresõiduohutuse Amet (EMSA)

Hageja nõuded

— Tunnistada Ecoceane’i hagi vastuvõetavaks;

— tühistada EMSA 28. oktoobri 2009. aasta vaidlustatud otsus, millega lükati tagasi Ecoceane’i pakkumus;

— tühistada EMSA hankelepingu sõlmimise otsus (2009/S 42-060271) ja selle allkirjastamine;

— mõista EMSA-lt Ecoceane’i kasuks välja hüvitis summas 224 744 eurot;

— mõista EMSA-lt Ecoceane’i kasuks välja 25 000 euro suurune hüvitis kulude eest, mille väljamõistmist kohtukuludena ei saa nõuda;

— mõista kohtukulud välja EMSA-lt.

Väited ja peamised argumendid

Käesolevas asjas palub hageja tühistada 28. oktoobri 2009. aasta otsus, millega EMSA lükkas valve-naftatõrjelaevade teenuste hankelepinguga seotud hankemenetluses tagasi tema pakkumuse, ning tühistada EMSA hankelepingu sõlmimise otsus ja selle allkirjastamine. Hageja taotleb samuti vaidlustatud otsusega tekitatud kahju hüvitamist.

Hageja esitab hagiavalduse põhjendamiseks neli väidet.

Esiteks väidab ta, et kuna EMSA ei edastanud hageja taotletud teavet, st pakkumuste hindamise protokolli, mis sisaldab teavet menetluse kulgemise kohta, hageja pakkumuse tagasilükkamise põhjusi, pakkumuste hindamist pakkumistingimuste protsendimäära kohaldamise teel ning eduka pakkuja pakkumuse tunnusjooni ja eeliseid, siis on EMSA rikkunud finantsmääruse nr 1605/2002/EÜ (1) artikli 100 lõiget 2 ning määruse nr 2342/2002/EÜ (2) artikli 149 lõiget 3, kuna ta ei ole pakkumuse tagasilükkamise otsust vastavalt neile sätetele põhjendanud.

Teiseks väidab hageja, et lisakriteeriumid, mille EMSA pakkumistingimustes pakkumuste uurimiseks ja hindamiseks kehtestas, ei ole objektiivsed ning lepingu esemest lähtuvalt õigustatud; järelikult ei võimalda eelnevalt kindlaksmääratud tehnoloogiale tuginevate lisakriteeriumide valik tagada nende taotlejate võrdset juurdepääsu, kes pakuvad välja uuendusliku meetodi, ning kujutab endast niisuguste võrdse kohtlemise, mittediskrimineerimise ja läbipaistvuse ühenduse põhimõtete rikkumist, mis on nimetatud finantsmääruse nr 1605/2002/EÜ artikli 89 lõikes 1.

Kolmandaks väidab hageja, et kostja on taotlejate kohtlemisel rikkunud võrdse kohtlemise, mittediskrimineerimise ja läbipaistvuse põhimõtteid, kuna ta keeldus külastamast Ecoceane’i reostustõrjelaeva, erinevalt sellest, mida teiste taotlejate puhul tehti. Lisaks on hageja neid põhimõtteid rikkunud ka seetõttu, et ta ei lasknud Ecoceane’i ära kuulata pakkumuste hindamiskomisjoni poolt, mis koosneb vähemalt kolmest liikmest, kes viibivad kohal kogu koosoleku ajal, vastavalt määruse nr 2342/2002/EÜ artiklile 146.

Viimaseks väidab hageja, et EMSA on teinud ilmselgeid hindamisvigu.

(1) Nõukogu 25. juuni 2002. aasta määrus (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust (EÜT L 248; ELT eriväljaanne 01/04, lk 74).

(2) Komisjoni 23. detsembri 2002. aasta määrus (EÜ, Euratom) nr 2342/2002, millega kehtestatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 üksikasjalikud rakenduseeskirjad (EÜT L 357, lk 1; ELT eriväljaanne 01/04, lk 145).